als_Latn dik_Latn sag_Latn
Ideja për rimodelimin e shtëpisë së “Big Brother 5”, si çdo vit, ishte konceptimi i një interieri totalisht të ri, jo vetëm në ndarje hapësirash dhe vëllimesh, por edhe në një stil të ri dhe autentik. Tashmë dihet që kushti kryesor i formulës është rifreskimi i imazhit të shtëpisë, që çdo vit duhet të jetë tërësisht ndryshe dhe sa më i këndshëm për banorët që do të kalojnë aq shumë ditë mbyllur aty. Nisur nga ky fakt, më erdhi ndër mend që këtë vit ta shndërroja shtëpinë në një vend pushimi, ku të ndërthurej ishulli ekzotik dhe mali. E mbushur me palma e det, aty mund të qëndrosh i izoluar pa u mërzitur aspak, falë natyrës së mrekullueshme që të rrethon. Po aq e rehatshme është edhe pjesa e oxhakut, që të kujton ngrohtësinë e një shtëpie në mal. Ishin të dyja këto "arratisje" që u ndërthurën në shtëpinë e “Big Brother 5” dhe bënë të mundur që elementet e këtyre stileve të dialogojnë pa problem me njëra-tjetrën.
Karakteristikat e interierit dhe eksterierit në shtëpinë aktuale janë elementet arkitektonike shumë të ngrohta e natyrale, të shpërndara në thuajse të gjitha ambientet, si druri e guri, që të veshur në mur, të sjellin ndër mend shtëpitë e dikurshme të fshatit. Megjithatë, për t'i dhënë një theks aktual, janë zgjedhur elemente në mobilim me ngjyra potente e në materiale të ndryshme nga ato tradicionale. Për shembull, në një nga ambientet e ndenjjes, është krijuar një kënd i vogël me dy karrige hekuri, që kanë lënë gjurmë në historinë e dizajnit (Diamond Chair) të dizenjuar nga Harry Bertoia (artist, skulptor, dizajner) më 1951, duke e bërë kështu më eklektik stilin e interierit.
Po kështu, në ambientin e ngrënies, krahas tavolinës së ngrënies, e realizuar e tëra në dru masiv të papërpunuar e natyral, qëndrojnë në harmoni të plotë karriget e ngrënies retro, të dizenjuara më 1959 nga dizajnerët e famshëm të atyre viteve, Charles dhe Ray Earnes. Protagonist në të gjithë shtëpinë është druri, që është trajtuar si në dysheme, ashtu edhe në mure; si në mobilie, ashtu edhe në dekorim. Sipërfaqet e drurit janë të larmishme, falë trajtimit të ndryshëm në bojë dhe finiturë në secilën sipërfaqe. Diku druri është i lyer me ngjyrë të kuqërremtë, për të qenë afër me ngjyrat e tokës e për të bërë kontrast më bukur me ngjyrën gri të gurit. Diku është ruajtur natyral, për të qenë më afër me natyrën. Është e gjithë kjo situatë e krijuar enkas për të vënë në komunikim hapësirat e brendshme me ato të jashtme.
Gjërat më të vështira për t'u gjetur në Tiranë janë objektet e vjetra dekorative dhe mobiliet e veçanta ekzotike, të realizuara me dru të vjetruar ose me brirë kafshësh. Këto objekte janë shumë të rëndësishme në përcaktimin e një stili, megjithatë, në përfundim të projektit, u përftua shija e projektuar që në fillim: ajo ekzotike, e sjellë në një kontekst modern.
Ndryshimet kryesore ishin: ndarja e dhomës së gjumit në dy hapësira: një për djem dhe një për vajza, duke krijuar mundësi për më tepër lojë. Vendosja e kuzhinës në një hapësirë tjetër të ndriçuar bollshëm nga ndriçimi natyral, falë fasadës së re të xhamit, ishte një ndryshim tjetër. Po ashtu, u mundësua bashkimi i ambientit të ndenjjes me atë të pishinës, duke zgjeruar edhe më tepër hapësirën e ndenjjes. Një nga elementet e rinj në shtëpinë e këtij edicioni, është oxhaku me dru, që bën një ndarje të pjesshme të dy ambienteve më të mëdha në shtëpi. Ai qëndron në mes të hapësirës si element dizajni dhe jep mundësinë të duket në dy anët e tij.
DHOMAT E GJUMIT
Dhoma e gjumit të djemve u trajtua me imazhe plazhesh me rërë të bardhë e palma, duke dhënë përshtypjen se krevatet janë vendosur në rërë dhe duke dhënë ndjesinë e relaksit nga çdo kënd vështrimi i kamerave. Po ashtu, janë trajtuar me kujdes edhe veshjet e dollapëve sipas printimeve në secilën dhomë, duke e bërë më unik mobilimin, me gjithçka që e rrethon. Në dhomën e gjumit të vajzave, imazhet sjellin më tepër gjelbërim, duke transmetuar freskinë dhe energjinë e natyrës në çdo cep të saj. Kornizimet në dru natyral të dritareve të ringut janë elementet e reja më simpatike e më të gjetura në arredimin e kësaj radhe. Ato japin përshtypjen e një shtëpie në një ishull të largët, së cilës nuk i jep dot kohë, por vetëm e respekton për origjinalitetin që ka.
KUZHINA
Kuzhina duket si një vazhdim i oborrit, duke qenë se është trajtuar me të njëjtin gjelbërim vertikal, sikurse edhe oborri i shtëpisë. Ajo që bie në sy menjëherë, është kuzhina e gatimit, e cila, në një formë të stilizuar dhe me teksturën e drunjtë, të përcjell më tepër se çdo gjë tjetër ndjesinë e të qenit në mes të pyllit. Ajo i jep jetë murit të gjelbëruar dhe gjelbërimi e vlerëson atë më shumë. Dy elemente të tjera që ndihmojnë këtë situatë e që ia vlen të përmenden, janë dy ndriçuesit mbi tavolinën e ngrënies, të cilët duket sikur janë bërë me gjethe të gjelbra pranvere.
PJESA E JASHTME/OBORRI
Oborri këtë vit është konceptuar totalisht ndryshe nga çdo vit. Ai nuk ka më gjelbërim të zakonshëm, por është i gjithi i shtruar me dru verande dhe duket si pjesë e vazhduar e shtëpisë. I gjithë gjelbërimi është montuar vertikalisht dhe shtrihet deri në pjesën e kuzhinës. Për hijezim të pjesshëm të oborrit, është ndërtuar një tendë solide në formë të veçantë, që jep mundësinë e qëndrimit edhe gjatë kohës me shi. Në të gjithë ambientin minimal e qetësues, bien në sy palmat, që, me elegancën e tyre, i japin rëndësi gjithë pjesës së jashtme. Ulja në oborr është një nga këndet më të veçanta të shtëpisë, pasi është e gjitha e prodhuar në dru masiv dhe e dekoruar me lëkurë delesh, për t'i dhënë një theks alpin të gjithë situatës. Në një tjetër kënd të oborrit, ndodhet një vatër zjarri e krijuar me gurë, e cila mund të prodhojë shumë momente romantike gjatë ditëve në vijim.
TUALETI
Tualeti është trajtuar si një mini-spa në qendër të shtëpisë. Pjesa e dusheve, e cila është trajtuar në mozaik dhe e ndarë me mure harkore me pjesën tjetër të tualetit, ka pamjen e një hamami (banjë turke). Përveç kësaj, këtë vit, banorët kanë mundësinë të shijojnë edhe sauna në shtëpinë e “Big Brother-it” dhe më pas të zhyten në pishinën e rinovuar në dizajnin e ri në formën e një oazi.
als_Latn als_Latn als_Latn als_Latn als_Latn als_Latn als_Latn sna_Latn als_Latn als_Latn als_Latn fij_Latn als_Latn